Gara poetica 
Sedilo (1948)

Poetas:
Remundu Piras (Biddanoa Monteleone)
Peppe Sozu (Bonorva) 
Antoni Cubeddu (Ozieri)

Tema:  Su fiudu - Sa fiza bajana - Su bajanu pretendente

Estrazione:
Piras: Su fiudu;
Sozu: Sa fiza bajana;
Cubeddu: Su bajanu pretendente

Piras Si dognunu prudente s'istat mudu,  pro iscultare cun attentzione:  no isco si su tema est de agiudu  pro divertire sa populatzione. A mie m’ana dadu su fiudu chi sa morte l'at negadu s’unione; ma però tenzo un fiza ebbia e cunvivo cun custa fiza mia.  Cubeddu E deo chi m'agato in disingannos apo su tema legid’e abbratzadu, e dae omine de ottantases'annos a giovanu de vinti m'an torradu, bestidu ancora in novellos pannos prite so e sos males ispozzadu; e como già mi tocat veramente de mi chircare una rosa innotzente.  Sozu Torra calmu o populu si as gana c'as preferidu in gara sos pius mannos, como so deo una pitzinna ajana de deghesette o degheott'annos; dae parte de mama seo orfana ma non sun tantu graves sos affannos; ca in sa pena, at cherfidu Deu de mi lassare sanu a babbu meu.  Cubeddu Si at cherfidu sa manu Divina in sa menzus edade a m'assolare, sa fortuna giumpendemi mischina vivende solu non poto campare, apo connotu un'anghela cherubina la bramo in vida pro m'accumpagnare. Si la 'ido in presentzia la dimando si non la 'ido a domo sua b'ando.  Cubeddu Paret chi s'est cagliende sa muina  sa fortuna non paret tantu fea,  sa ch’apo in coro est una vera Dea  chi si narat a lumene Peppina,  accolla ‘enzende camina camina  su coro nende m'est corazu lea;  dimandala chi forsis ti adorada  accò ch'in presentzia ti colada.  Cubeddu In su coro in sa mente m'est ponzende grascias a Deus in bonu istadu sô, accoll’a Giuseppina ch'est benzende a la firmare un'istante mi prô, o Anghela a inue ses andende firmadi unu momentu, como ajò; ap'una cosa de ti cherrer narrer E dai te attendo unu parrer!  Sozu 'Eo a-i custa ‘oghe signorile già li devo risponder bona sera! Ca est istintu de zente tzivile ma non poto a firmare sa manera, ca so andende a fagher preghiera como a sa cheja de santu Asile; chi l'an battidu un'istatua noa est unu pagu tardu e so a coa.  Cubeddu  Non tia cherrer a ti disturbare  si ti frimmo prudente cunsidera, si cheres tue fatto sa manera t’accumpagno a sa cheja andende umpare, e t'aggiuo in sa santa preghiera e agabbamus de arrejonare. Si cheres tue cun tegus b’enz’ 'eo e chi mi neghes s'invitu non creo.  Sozu Non tiat esser no cosa detzente umpare de nos ponner in sa via, prima non chelzo de te cumpagnia ca già l'ischis chi criticat sa zente, e si cheres pregare intensamente prega pro contu tou, tue ebbia; a-i cussu Santu, atteros, a Deu, 'eo già prego pro su contu meu!  Cubeddu Arrejona ca ses sabia e prudente cando ti prego un'istante a frimmare, mancari ambos no andemus umpare su ch’apo e narrer ti fatto presente. Chi nisciunu nos at a criticare chi no nos bidet anima vivente; e-a su chi ‘e ti narrer apo intentu cunfrimma s’arrejonu in su momentu.  Sozu Su ch’as de narrer como in presse nara non la fettas tratenner a Peppina, sa paraula m'imponet disciplina non chelzo manc’una mancia in cara. So in presse proite sa noina, l'ischis chi sonende est da’ issara; 'eo como a cheja devo attendere e ora paga b’at de mi trattennere.  Cubeddu Luego già devimos agabbare ti chelzo narrer una sola cosa, unu chi non s'istraccat de ti amare ti dimandat sa manu pro isposa, cale giovana bella e grasciosa chi sol’a t' 'ider ti faghes bramare; un'amigu de te innamoradu m’at de ti domandare ingarrigadu.  Sozu Guasi pro intender s’argumentu ti devo cunfessare mi addoloro, custu giovanu deo già l'ignoro chi nachi amore a mie at tentu; ma pensende non b’est su meu coro manch'in su sonnu pro custu momentu; e non chelzo custu chi si abuset lu ringratzio deo e chi m'iscuset.  Cubeddu Sa giusta veridade e cun prudentzia cheret chi sa notitzia ti dia, pro chi su giovanu in presentzia chi lu connoscas cunvintu nde sia, su chi ti naro est cun vera cuscentzia: la cheres bider sa fotografia de chie ti disizat e ti amat e pro cumpagna in sa vida ti bramat.  Sozu 'Eo chi dae s’amore so attesu cantu sa terra a sa zona celeste, a s’arrejonu cambia sa ‘este e torrachelu dae 'ue est dipesu: pro no esser cussu giovanu ofesu nemmancu ischire lu chelzo chi este, Si no apo e cojare simpatia ite nde fatto e sa fotografia.  Cubeddu Mi faghes parrer cun sa cara bruna  prite ses educada Nina mia,  si ti presento sa fotografia issa at esser sa tua fortuna, e ti podet sutzeder totu in-d-una; cheres soddisfatzione chi ti dia? Da chi lu 'ides e chi lu connosches a s'ora e sa fortuna e non la tosches.  Sozu Si custu at d'esser un'amore immensu  e at d'esser giovanu educadu, attere puru a mie an domandadu e babbu a mi cojare mancu pensu; ca si aere un'amore fissadu mai mi l’aiat dadu su cunsensu: ammitto chi siat un'omine ‘onu ma babbu ‘e totu custu est su padronu.  Cubeddu Cussos sun cuntzettos de sientzia chi accaloran in te cuntemplende, babbu tou at rejone cara intende prima dat a sa fiza ogni avertentzia, e narat cun garbu, usa prudentzia, ca s'avvenire sou est preparende; Non ted’esser su babbu coro duru chissà chi posca si detzidat puru.  Sozu Babbu cand’intendet s'arrejonu de ira fea isparghet sas alas, bind’at bennidu caligunu ‘onu e puru che l'at finida in sas malas, da chi li trattan cosa e cussu tonu ti che faghet brincare sas iscalas; non tia dare faeddu promissu, prima e tottu arrangiadi cun issu.  Cubeddu Su parrer est bisonzu chi ti dia tando Peppina dami attentzione, non cheres bider sa fotografia e tando ti presento sa persone; su chi ti tenet vera simpatia e pro te sintzera passione; chi l'apas bidu e lu connoscas creo,  cara Peppina cussu già so deo.  Sozu Non tiat esser pro ti dipretziare  l’apo da issara immaginadu,  non so pessende a mi cojuare  e poi semper babbu at cumandadu,  a mie non mi tiat importare  si cussu tempus no est arrivadu;  si no at esser como, at esser poi  però babbu meu est semper goi.  Cubeddu A bi l’ispiegare in sarda rima dae te innantis intender lu cheria, si comente t’apo amore e istima ses su cunfortu de sa vida mia; si tue mi amas, naramilu prima si est chi bramas sa mia cumpagnia; chi babbu tou mi catzet non creo e so seguru si bi lu nar' 'eo.  Sozu Non ti nar' 'eo ne bellu ne feu e ne isvelo su meu segretu, s’argumentu s'aparit tott'intreu inue est totu cantu su suggettu, 'eo non naro chi ti tenzo affettu ma prestu narabilu a babbu meu; e si a issu li solis piaghere da poi s'at a bidere su ‘e faghere.  Cubeddu Bisonzu chi mi lusinghe e mi maltratto si o nono, ti detzidis como, ajò, si no isco chi m’amas non mi prô da chi non so seguru it'est chi fatto? Si cheres tue bi ando e l'agato e paragones edotos li dò; e si nois benimos a congluos invece ‘e unu fizu nde at duos!  Sozu In su binariu giustu so andende e tue s'argumentu abizzadilu, non ti so rispondende buffonende e deo creo de andare a filu ti ripetto, a babbu narabilu, cun cussu solu pensa e cumprende; attera cosa non ti nde arrejono e non ti naro ne si e ne nono!  Cubeddu Bene, chi mi ses dende un'isperantzia e app’a esser a tie ubbidiente, cun amore cun fide e cun costantzia lassa chi a babbu tou mi presente, veramente no as fattu mancantzia ma cumprendo chi m'amas veramente; e già chi mi permittis tue tando a domo tua luego be-i ando.  Sozu Non so in gradu e ti dare unu parrer  e mancu de cussizzu unu regalu,  daghi in domo nostra tes cumparrer  de s’argumentu nde faghes iscialu,  ma cun sa calma ischibilu narrer  proite babbu at naturale malu.  In sa perra e sa janna che lu ‘ettada  e non connosches cando s'inchiettada.  Cubeddu Pro cussu non ti lese pensamentu B’at prudentzia meda a regulare, finas chi a babbu tou 'ido cuntentu deo non lasso de m'umiliare, cun coro sanu e cun fingimentu bae chi non m’istracco e lu pregare: si a mie maltrattat de asie Si molzo molzo pro amare a tie!  Sozu E tenta de su bene sa manera in tantu ti cussizzo e ti assomo; ma su chi t’apo nadu cunsidera de s’oriolu ch’apo no nde dromo, si andas como l'acciappas in domo deo ando a cheja e fatto preghiera. Cun calma e prudentzia lu faghe augurende chi ch'essas in paghe.  Cubeddu Bae e prega cun animu giocundu chi so ubbidiente a mie intende: adiosu Peppina so andende tanta fortuna tenzas in su mundu! Isco sa domo de Signor Remundu inue ‘idu ti apo naschende. E prega tue a su, Divinu Re in cheja santa pro te e pro me.  Cubeddu Sa fortuna mi ponet in caminu, coraggiu mi at postu de bi andare. E fatto de mi mover determinu Prite tempus non b’at de trascurare, mi paret in favore su destinu Deus potat a mie guidare: padrona siat de su coro meu prego su babbu in numene ‘e Deu!  Cubeddu Ma troppu so tardende in fundu in fundu est bisonzu chi parta veramente, cantas cosas sutzedin in su mundu cando s'amore regirat sa mente. Cust'est sa domo de Signor Remundu e comintzo a tzoccare su battente; a b’est, Signor Remundu, si mi ammitit lu chelzo arrejonare si permittit?  Piras No as a esser omine imprudente e no as aer grillos in sa testa! Bintra si as bisonzu veramente sa domo mia già est domo onesta, e cando nde arrivat bona zente sa janna mia già est semper abberta; ti los cuntzedo cussos piagheres bintra e mi podes narrer su chi cheres.  Cubeddu Gratzie già chi at fattu determinu a mie veramente e m'ammittire. A benner m’at custrintu su destinu: chie so deo li fatto a ischire, nadu m’an chi at unu giardinu ch’essere servidore a lu servire; ch’appa fortuna e chi lu tzappe creo cussu giardinu lu coltivo deo.  Piras S'aria tenes de unu contadinu e de manos mi pares accalladu, deo già lu tenia unu giardinu chi dae piseddu l'apo coltivadu, ma como che so ‘etzu e l'apo dadu a compare Portolu in zuarginu, s'antitzipadu aeres unu die lu juro chi l’aia dadu a tie.  Cubeddu Como a mi presentare a ministeri m’at sa fortza custrintu e obbligadu, so Antoni Cubeddu e Othieri fizu e s’amigu tou tantu amadu: babbu est mortu e fiat giardineri 'eo mi so pro cussu presentadu, cun bonu coro e cun manu Divina si a mie dat un'attera faina.  Piras  Già chi sa veridade mi preferis  t’apo assimizzadu a su faeddu,  si ses su fizu e Giuanne Cubeddu  già ses de ratza vera giardineris,  ma si pro casu fisti ‘ennidu deris  mi... consoladu t’aia piseddu;  ma como apo fattu su fagotto  e dare pius a tie non lu poto!  Cubeddu Siat pro more e Deus tottu cantu, sa fortuna mi paret odiosa, como li naro un'attera cosa de unu geniu chi m’at fattu ispantu, issara 'intrende apo ‘idu una rosa chi li ridiat s'oju in s'impiantu: fit de mirare e de l' 'istare affacca mì nelzat si l'est fiza o l'est teraca?  Piras Tzertu chi la tenia una teraca o li cherzemus narrer servidora, ma però faghet de samunadora, ma como in domo non la tenzo affaca, e chentza neu una fiza ancora mai nisciunu l'at postu sa tacca; chi legitima fiza già est de me però Cubeddu cussa non est pro te.  Cubeddu A beru est chi mi narat chi no, mancari chentza bi la domandare, como in su coro pius tristu so chelzo viver onestu in su trattare, sabiu siat m'iscultet, però, chi Deus bi lu tet ricupensare.  Pensamentos mi faghet dae nou bramo de benner unu fizu sou!  Piras Deo che fizu in s'amore comuna, tzertamente atzettare già ti dia, ma però pro sa mala sorte mia, de fiza sola restada est una e si ti conto sa mala fortuna, Dogn’annu tenede una maladia; e non che passat die chentza oi chi a la salvare. m'est costadu goi!  Cubeddu Cussa brillante rosa, antzis dechìda  brillat che sole a notte e a die; a mie non mi paret malaìda  permittat chi duttore eo li sie!  La bramo pro cumpagna de sa vida  gai chelz'issa chi bramet a mie;  e m'addoloro cando non la ‘ido  cun'issa drommo e cun issa m'ischido!  Piras Fizu caru ti naro francu francu e-d-est sa veridade atterettantu, li 'enit unu dolore a su fiancu solu a lu narrer già faghet ispantu: e de sa debilesa ogni tantu, già li tremet su fodde e s’oju mancu; su duttore m’at nadu in segretesa chi tenet anemia e debilesa!  Cubeddu Totu su chi est geniu maggiore connoschet veramente d'ogni cosa, su viver goi sa vida est penosa nisciunu l'at connottu su dolore; an a esser sas penas de s'amore, c’at bidu a mie s'Angelica rosa: cando m'intendet e non mi abbaidat pro foltza narat ch’issa s’immalaidat.  Piras Su duttore est padrinu ‘e fiza mia  e pro la ‘ider sana non riposat,  est infettada e ogni maladia  chi una die e salude non gosat,  e m’at assiguradu si s'isposat campat a mala pena un'annu ebbia;  send'ancora in sa, pasca nuntziale  so custrintu a li fagher funerale!  Cubeddu Cantas dudas in sa mente m’at postu chi sufrat tantu gai non bi creo, si mi permittit tia cherrer deo cale duttore dendeli cunfortu, e poi a dogni cosa so resoltu comente est malaida mi la leo; si poto ressessire a la curare si non'a morrer a cuccuru a pare!  Piras Bae chi li so babbu e non lu fatto arrivare a-i cussu guai! Su male est malu e deo lu cumbato mancari affligidu sia assai, e deo responsabile m'agato mi... chi non chelzo chi sutzedat gai: gai molzende a su pesa e rue poden narrer chi l'as morta tue!   Cubeddu Paret ch'apat rejone in veridade, e sa rejone dare bi la dia. Mi cussizzat s’eterna Podestade però ligadu m’at sa fantasia, li diat a si cojare libertade chi la sanat de ogni maladia; gai comente est deo mi l’abbratzo, si vosté mi permittit non la catzo!  Piras  Deo dogni rejone ti la ingiaro e nemmancu pro cussu m’inimigo, e ne a fiza mia la castigo e si poto sas penas li amparo, deo a issa crê chi bi lu naro però a si cojare non l'obbligo: ca sa conditzione l'isco deo Però su gustu sou non li leo!  Cubeddu Si tando veramente bi lu narat 'eo non basto a lu ringratziare, in su faeddu sou Antoni isperat e si permittit che poto torrare, vostè cando bene considerat non li poto fortuna assigurare. Vostè faghet male si nde dudat e si non faghet custu si nd’impudat.  Piras Bae Antoni ancora in pitzinnia chi deo a issa già bi lu dimando, e chi cantu mi narat fiza mia, ti l'apo a narrere e no mi l’isbando; però ch’ ‘istes segretu raccumando non lu lese pro una balentia; Bista segretu, e un'annu como si non retzis risposta torr'a domo.  Cubeddu Troppu tempus lontanu m'at signadu Però s'idea mia est resinnada: Un'annu poto 'istare dilliriadu si m'istimat sa rosa delicada? Meighina per'una non bi nd'ada ma non passo sa vida iscunnortadu; tenzat in mente sos sentidos suos gai semus cuntentos ambos duos!  Piras Bae Antoni e pro como ti caglia chi deo t'apo a dare ogni consolu, non la chelzas fagher tantu a bolu s’ 'inchet cun passentzia sa battaglia, pro como bae t'avia e trabaglia e pro cussu non ti lese oriolu; chi chelzas a ti lu narrer non creo pro cantu poto già bi penso deo.  Cubeddu Gratzias bona sera so andende como mi at devidu cuntentare, de sos cussizzos chi como m'est dende, vostè penset de bi l'arrejonare, non s'immentighet de li narrer, nende, chi deo non m’istracco de l’amare; apo a vivere in pena e in afannu finament'a passare ancora un'annu.  Sozu Eo chi dae cheja so torrada si fit finas fattende tardigheddu, pero babbu bos naro unu faeddu azis apidu istasero un'imbasciada, m'est abbojadu Antoni Cubeddu, ite faghiat in custa contrada; chi mai che l’aia 'idu in domo, ite cheriat custu tale como.  Piras Cussu Antoni Cubeddu unu favore fit inoghe a su piga e cala, e m’at postu unu pagu in muta mala ca non podiat bider su colore, si m'aiat agattadu in malu umore brincaclu aiat dae prima s'iscala: finas a su cortile e su palattu tottu a unu brincu aiat fattu.  Sozu Tando at cumbinadu disacattu o in calchi faeddu bos at offesu, chelzo ischire ite male at fattu, su malumore da ite est dipesu? Mancu mi paret un'omine ingratu a l'aer gai ‘e malumore atzesu: Non sunu andados bene sos affares o caru babbu it'est chi mi nde nades.  Piras Su chi m’at nadu non fit paga cosa,  m’at comintzadu fiacca fiacca,  at nadu chi bidu at una rosa,  nesit si mi fit fiza o fit teracca,  e posca m’at nadu tzacca tzacca  chi nachi ti cheriat pro isposa;  roba e ti frigare fidi in catza  ca cret chi semus de tott'una ratza.  Sozu Non bi cheret de ira una fiama si sezis cun isse arrabiadu, ogn'unu chircat s'amore chi brama si at disizzu d'esser cojuadu! E vostè sa bonanima ‘e mama, creo puru l’apedas dimandada; e non creo nd’apat fattu un'abbolottu ca sa domanda est letzita pro totu.  Piras Como finidu siat custu ballu amada fiza e mi la cungluas, ello ca fia de sas bideas suas, giughet sas manos ruias che corallu! E l'apo abbaidadu a tottas duas e non s' 'idiat un'atza ‘e callu, deo so riccu de professione e non chelzo a issu, unu mandrone!  Sozu Ma cussu ite solit importare non la mudat sa sua passione, si est diversa sa positzione chie l’obbligat unu a tribagliare? Si non leat su piccu, su marrone, signal'est chi si podet campare: cussas sunu sa lineas derettas menzus chi campet cun sas manos nettas!  Piras Apo nadu chi de sa domo mia sun inimigos e già l'as cumpresa! Su babbu m’at fattu ogni vilesa m’at mortu tres ebbas chi tenia; m’at su babbu affligidu in pitzinnia e-i su fizu m'affligit sa ‘etzesa! E mama tua dae cussa ‘orta de su dispiaghere si ch'est morta.  Sozu Sezis tota vida cun custos pedinos,  non nde reposades notte e ne die!  ‘Ettades a pare baranta caminos  e mesculades su fogu cun su nie!  Sos chi tottu an dimandad'a mie  nachi sun una massa e assassinos!  Ma caru babbu, si la sighides gai  già non mi cojo ne como ne mai!  Piras Ancora ses bessinde dae s'ou, lassa cussa ‘idea, conca crua! Cussa ratza sun de domo sa bua, como sun pro m'affliger dae nou! Non ti les s’inimigu ‘e babbu tou, su fizu 'e su ch'at mortu a mama tua! Si lu repittis sa conca t'abbelzo proite cussu in domo non lu chelzo.  Sozu S'est custa volontade o destinu non apo a ponnere passos a derettu! Vostè mi cheret privare 'e continu, como l'apo cumpresu su segretu! Paret unu gentile signorinu, deo lu giuro chi li tenzo afettu: non m'importat nen brigas ne impreu deo mi cojo a su geniu meu!  Piras Ti repito non chelzo chi lu les ca tue ses tonta che una frua! Cando ses cojuada mama tua de annos nde teniat trintatres, e tue in degheotto ancora ses ti cheres luego altzare a prua; e-i s'obbedientzia interrompes, no apas presse chi già be-i lompes!  Sozu Bisonzu chi passentzia 'eo proe ca 'istat ogni ‘orta ordinza ordinza, già m’ana chircadu otto o noe, unu nachi isfundadu l’at sa 'inza, unu nachi iscorradu l’at su oe, s’atteru l'at furadu sa laghinza; E che los ponet. in cussos cuadros sos chi chircan a mie sunu ladros.  Piras Beru ch’unu isfundadu m’at sa inza  e unu su 'oe iscorradu at a mie;  un'atteru postu m’at sa tinza  e deo disperadu nott'e die; su chi a mie furadu at sa laghinza non mi devet furare fin'a tie: laghinza nd’apo ca tenzo fortuna però fiza nde tenzo solu una!  Sozu Si sighides goi fatto fine fea, devo discurrere e cunsiderare, m'abizo m'est filende sa trobea est ca non cheret a mi cojuare, como m’apo fissadu sa ‘idea e-a s'iscopu bi devo arrivare: pro non ruer in dura mala sorte sa die chi a vostè ‘enit sa morte!  Piras Si ti do deo unu cussizzu istranzu  e as’a bider chi ti nd'accomunas,  pone mente ismurzas e deunas  e restas da poi a mesu pranzu!  Tando trabaglìas a totu sas lunas,  ti corcas puru cun pagu affianzu: cando trabaglias nudda ti ressessit  s'idea dae conca già ti ch'essit!  Sozu 'Eo tenzo unu bruttu pensamentu  e ap’a pianghere dae cussa cosa!  Tantas occasiones ch'apo tentu,  in mancuna mi so fatt'a isposa,  poi da chi s'allizzada una rosa  su profumu ‘enit in deperimentu: e gai est chi si siccat sa viola,  e-a mie toccad'a bistare sola!  Piras Ti naro unu bonu piscadore chi a mare andat pro sa pisca, chircat pische in su logu chi at calore, ma andat a su logu ‘e abba frisca: s'abe andat in chirca ‘e su fiore no ‘istat su fiore chisca chisca; Su fiore cli pro abe cumbattat  chircat abe e abe non agattat!  Sozu Bisonzu caru babbu chi riflettat  cantu li nesi in custu momentu,  si a mie che fiza mi rispettat  tottu isamino dae fundarnentu,  ma so segura si che nd'enit chentu  e pretenden a mie, non nde atzettat:  ‘onzunu faghet una mala fine,  chelzo ischire it'est custu macchine.  Piras Non chelzo a lu leare, ti do prou,  non sias furriende su cheveddu,  prite si leas a Antoni Cubeddu  perdes dae sa die a babbu tou!  Devo ponner che cojuadu nou  a una calesisiat s'aneddu! Cantu possedo a issa li lasso, in domo tua nemmancu bi passo!  Sozu Non mi nd'importat si a mi m’irredat, non apo tanca manna e ne minore, deo li giuro chi li tenzo amore mancari chi siendas non possedat! Non mi ponet perunu malumore pro chi ricchesa non mi nde cuntzedat! Deo a Cubeddu su coro l'offelzo e de sos benes suos non de chelzo!  Piras E-a-nde ‘ides chi cheres maridu  e mi parias casta che Susanna!  Tue ses de babbu tou sa cundanna  pro gai menzus non t’aere ‘idu!  Cant'apo tribuladu e pattidu  e trabagliadu pro ti fagher manna;  si sighis goi cun sa morte mi ligo  e cantu dadu t’apo maleigo!  Sozu Non mi faghet peruna meravizza  pro me gai su mundu est formadu!  manc’unu si nd'aerat lassadu a coiza  dende un’ojada a su tempus passadu.  Si su sogru non aiat trabagliadu  Vostè non nd’aiat leadu sa fiza!  Cussu est de natura s'impiantu  e gai faghet Cubeddu atteretantu!  Pìras Ma prima e fagher su proponimentu  apo proadu cussa Passione!  Prite deo non fia unu mandrone,  onore in su tribagliu apo tentu.  Ma Cubeddu at malu su talentu,  est bistadu tresannos in presone! Si ti lu leas benit cussa die de che li giughes su pane a inie.  Sozu De sa morale nde faghes addane, tenet de delincuentzia sa divisa! Però sa via sa pius pretzisa, mancari chi no apat mancu pane, Deo a mi lu leare so detzisa, a costu chi nde sufra che-i su cane! Vostè narat no... non cheret mai! E deo naro si e restat gai!  Piras Cheres narrer chi unu genitore, chi no at padronantzia già est prou! E si fia 'istadu unu signore nessi t’aia postu male nou! Bae a ti cunfessare a su rettore, naras non pones mente a babbu tou: e ite cosa a tie ti at a parrer e as'a intender su chi t’at a narrer!  Sozu Si de mi cunfessare fatto prou,  mancu cussu a s'amore ponet frenu,  ca non si podet leare s'alenu  e no est custu un'argumentu nou!  ca si a cojuare est a geniu sou, est a bestire a piaghere anzenu, e chi mi diat tortu non bi creo da chi mi leo a chie chelzo deo.  Piras Non fit amore su tempus passadu  e non ti l'apo deo permittidu  de ti leare unu ispiantadu, chi mancu arte tenet de maridu! Prite su dicciu antigu est bene nadu, cane pressosu catteddu aurtidu! Tenes presse 'e maridu addirittura, ma già l'asa agattare 'ista segura!  Sozu No est su primu est una meravizza,  an essere mancari noe o deghe!  Si a domo che nd'enit chentumizza  vostè a totu los faghet a feghe! Poi chi male andada est una fiza  a chie an a bettare sa neghe?  Tzertu a su babbu chi pagu l'importat  ma sa 'idea sua non l'isboltat.  Piras Bogadiche dae coro cussa bua e ti bastet cun custa solu ebbia! Proite s'andas a leare fua ti nde ogo dae conca sa mania! Non podes fagher a bidea tua ses sutta ancora ‘e sa tutela mia! Cumando deo e invanu ti pistas, mancari crebes como in domo ‘istas!  Sozu Abberu si non sun bideas giaras, de su cussizzu nde fatto tesoro! L’apo nadu de issu m'innamoro no atzetto peraulas amaras. Vostè accusentit cun sas laras però no accusentit cun su coro! Lu fatto solu pro esser prudente Narrer si e non l’apo a ponner mente!  Piras Como chelzo a serrare su jannile, no abbelzas a nemos sos cancellos! deo ando a sa tanca e s'Areníle e non chelzo chi mi tessas tranellos, ca inie b'apo sos bitellos seberados intro 'e su acchile: e ‘ista attenta in domo ti prego, murgo sas baccas e torro luego!  Piras Ti naro fiza mia già ses manna  e non lu sias disubbidiente. Maria fit un'anghela innotzente e postu a mente a Giuacchinu e Anna, e tue puru a mie pone mente non t’acceres e non abbelzas sa janna. Como chelzo chi ponzas mente a mie, già arrejonamus calch’attera die.  Cubeddu So dogni die camina-camina, finas ch'est arrivadu su momentu, a tie so torrende Giuseppina, devimus bennere a concluimentu. Babbu tou m'at postu disciplina, nessi s'opinione santa at tentu; cun s'isperantzia e non b’aer ingannu e-a torrare poi de un'annu!  Sozu Non lu cres cantu so e malumore,  fin'a sa vida mi parzo inimiga. Si m'allizzat in issa ogni fiore,  nen de sa via connosco sa riga:  ma b’at bistadu una fea briga,  tottu cantu pro fattos de s'amore:  ma deo su ch'apo nadu a babbu meu  mancu lu chelzo e non lu cherfat Deu.  Cubeddu M’abizzo chi ses trista e affannosa,  de comente ti sese ispieghende.  Però m’as fattu a bider, e intende,  ch’issu non cheret chi sias isposa.  Ti cheret in su ratu semper rosa,  finas chi sas fozas sun pendende. E si a babbu tou pones fattu  ti che moris ataccada a su ratu!  Sozu Babbu est tottu cantu su padronu, da chi est naschidu de 'idea torta! Mancu chelzo sighire s'arrejonu, deo mi tia cherrer menzus morta! Bae e lassa a mie in abbandonu e cun calch’atter'una ti cunforta: e tenta caru Antoni de ti franghere e deo già b'at tempus pro pianghere.  Cubeddu Tue m'aggiunghes pena dae nou e agabbamus male sos congluos, Non mi aggradan sos disignos tuos, Già at a benner sa calma a babbu tou! T'adoro ti repitto a tottu prou sos coros de aunire tott'as duos: e babbu tou at a benner sa die Chi ‘eneigat a tie e a mie!  Sozu Babbu meu non cambia bidea, ca est fissu ch'in cussu determinu. Si s'atteru cumbattit su destinu non importat si fatto fine fea! Non mi cheret in attera cadrea e nemos che lu ‘ogat dae pedinu. Deo che fiza in domo m'agato a mala ‘oza su chi cheret fatto.  Cubeddu Bastat Peppina cara ite pensamos deo non poto pius isfortzare. b’at una cosa sola de pensare pro pagas dies nos allontanamos. Che una sorre t’apo a rispettare chi nemmancu sas manos nos toccamos! Però pro pagas dies nina mia ti ch’apo a giughere a domo e tia.  Sozu Est una mancia pro tota sa vida si a lu fagher mi ‘enit a mente! Già m’as a esser cumpagnu e guida, mi ses cumpagnu e atteru niente! Ma cando ischin chi mi so fuida critica manna at a fagher sa zente: So custrinta continu a lagrimare  no isco mancu s’istrada ‘e leare!  Cubeddu 'Eo no apo 'ideas malaittas ma nende gai su coro mi feris! Bastat chi armas acutas in manos gitas mani pesante sias o lezzeris. Pone mente su pettus mi abberis e nde ‘ogas su coro e lu visitas: e si lu lezes best’iscrittu inie; deo so nadu pro amare a tie!  Sozu Atteretantu deo ti adoro, ti amo donzi die de sa vida. Però si babbu est ingratu che moro, comente cheres ch’ 'eo mi detzida? Gia l’isco chi s'amore est calamida, chi tirende m’est anima e coro.  Innant’ ‘e mi consumare fatto prou, so custrinta a partire fattu tou!  Cubeddu S'arpa de s'amore in sinu sonat, sas lagrimas mi faghet abbundare. Pensamos cara de partire umpare, as a bider chi babbu tou s'abbonat. Istamus pagas dies a torrare e-a daghi torramus nos perdonat: ca tantu coro ingratu isse non gighet. tando as a bider chi nos beneighet!  Sozu Dae su tropu amare so custrinta,  ma prima de partire dae sos mios,  pro un'amore, in s'amare distinta,  ca mi sun como manchende sos brios! Accussento, faghimos cussa finta cun s'isperantzia chi calmen sos rios: da chi si calma s'impetuosa unda torrat in domo sa paghe giocunda!  Cubeddu Andamus e faghimus sa manera, tenemi attesu ‘e difettos ti prego; anima e vida e coro a tie intrego, in s'amore sintzeru in me ispera. Arrivende già est sa corriera, Peppina andamus partimus luego. Deus già nos'asistit si partimus gai sa penitentzia finimus!  Sozu Mama cara dae su mortale giassu, prega pro me amore lindu e nettu, de poder caminare che cumpassu, chi s'avvenire m’andet a derettu! Non resisto e lu fatto cussu passu, so suffrende dae su troppu affettu: Pro s’amore mi mancat fortza e briu, o zente sedilesa adiu, adiu!  Piras Ite diaulu sa janna est abbelta 'Eo giamo e nemos ch’at in bia! Intro a domo ite tribulia manc'una cosa bido iscussesta, paret chi est passada sa tempesta, meravvizzadu nesi, ite traschia: apo attidu su latte, mortu so, non ch'est Peppina e-a chie lu do?  Piras No est post'a postu sa goghina e unu sedattu agatto chena issa, tzertu s’andada si che fit a missa aiat serradu sa gianna Peppina... No est in domo a fagher faina tottu est bortuladu che in rissa: o issa s’est sentida a mala gana o puru chi furada si che l'ana.  Piras Che at segadu unu tianeddu, però pro como mancu at finidu, un'atteru piattu su porcheddu at segadu e lu ‘ido famidu! A bisu meu a domo ch'est bennidu cussa disgrascia de Antoni Cubeddu: cussa duda m'est bintrende como s'est cussu ‘ettadu già mi ch'at sa domo!...  Piras Como non ch'est Peppina e ite fatto? Però chi siat su giustu non allego, non naro chi a sos diaulos m’intrego, però pro cantu durat lu cumpato! Si los agato o chi unu nd'agato, a su chi agato sa conca li sego: Si non devo in s’odiu cumparrer non pius Remundu Piras m'an a narrer!  Pìras Fiza mia già l'as fatta bella, como a janna aberta non mi arreo, anzis prontamente già mi leo da’ su calasciu sa revoltella, est beru chi assassinu passo deo 'occhidore 'e sa mia parentella. Ma prima de la fagher la minetto Nen rispettadu m'at ne la rispetto!  Piras Tzertu chi sa paura non tenia, una fiza de mi ch'aer furadu. Cheret narrer un'oju chi giughia cuss'importunu mi che l'at bogadu! De fid'e Deus lu ‘idan isojadu comente an fattu a Santa Lughia: chi li falet su sambene a rios comente ogadu ch'at sos ojos mios!...  Piras A non lu ‘ides de omine brutale mi nde cunfesso solu pro dovere, e como la tenet in podere Si servi de s'idea bestiale: a pensare ite apo fattu male a leare s'insoro piaghere!... E si fattu a mie unu l'aiat tzertu chi aggradadu non mi fiat...  Piras Fattu male apo già e lu fentomo,  chi so che battu iscorzadu e feu!  Como non tenzo a fiza mia in domo  cudda chi non fit digna de unu neu...  Est fiza mia de su coro meu  isperamus chi prestu torret como:  ch'est culpa mia chi l'apo nadu nono  in fide a tottos duos lo perdono!...  Piras Falche e marteddu e un'aschiolu ch'at in sa domo, lu chirco e l'agato, ite nde tenzo si non la cumpato pro la lassare in tantu oriolu? Como chi so restadu solu solu viudu chentza issa it'est chi fatto? Como chi calen lagrirnas a rios, ah, ite tronu! accò a fizos mios!  Piras A ite m'azis gai abbandonadu,  lassendemi abberta d'ogni imposta?...  Deo bo l'apo fattu a bell'apposta  a bo s’aer s'amore cuntrastadu...  Però a su mancu mi l'arezis nadu,  pregade pro atter'una olta!  Già bo l'aia dadu su cunsessu  chentza bos che fuire a su revessu!  Piras Forsis azis timidu sos peccaclos, solu pro culpa de sa passione!  Bos sezis a sa fua abbandonados  ch'azis timidu a mie che leone!  Però pro cantu chi sezis torrados  deo bos do sa beneditzione: Cun sos ojos bagnados de piantu in lumen de Babbu, Fizu, Ispiridu Santu!...